FOKOZÓDÓ KANADAI FÓKAVADÁSZAT
A tavalyinál 100 ezerrel több, összesen 375 ezer, háromhetesnél idősebb grönlandi fóka megölését engedélyezte az...
A tavalyinál 100 ezerrel több, összesen 375 ezer, háromhetesnél idősebb grönlandi fóka megölését engedélyezte az ottawai szövetségi kormány az idei szezonra, ami harmada a sarkkörtől délre élő állomány teljes szaporulatának. Amerikai állatvédők ezért Kanada turisztikai bojkottjára sürgetik honfitársaikat. A bébifókák vadászata ellen az 1970-es években kezdtek tiltakozni világszerte, mire Kanada 1983-ban megtiltotta a hófehér bundájukért kedvelt, 12 napnál fiatalabb egyedek elpusztítását, az USA, valamint Nyugat-Európa legtöbb országa pedig szigorúan korlátozta a fókaprém importját. Az 1990-es évek közepétől azonban Oroszországban, Ukrajnában és Lengyelországban megnőtt a fókaprém iránti kereslet, ezért Ottawa lazította szabályozását, és emelte a vadászati kvótát. A döntést azzal is indokolta, hogy a 6 milliósra szaporodott fókapopuláció a felelős a tőkehalállomány megcsappanásáért. Kanada, a brutalitást mérséklendő, több szabályt is hozott, ám a vadászat lényege változatlan: agyonverik, majd megnyúzzák a menekülésképtelen bébifókákat.